Maandeinde – geleentheid om weer te probeer - Solidariteit GildesSolidariteit Gildes Maandeinde – geleentheid om weer te probeer - Solidariteit Gildes
Tuis / Gilde Artikels / Maandeinde – geleentheid om weer te probeer
Maandeinde – geleentheid om weer te probeer
Deur Anell de Beer
Maandeinde by enige werk is soms uitdagend.
Elke soort werk het ’n ander proses vir maandeinde, maar dat die afsluit van een maand en begin van ’n nuwe maand wel moet plaasvind, is ’n feit.
Jy het dalk, soos ek, ’n nuwe pos betree en moes moontlik ook ’n klomp nuwe goed aanleer en dit boonop vinnig probeer baasraak. As jy enige iets soos ek is sou jy al jou take heel perfek wou afhandel. Dit is egter nie altyd moontlik nie. Dit is soms nie moontlik om met ’n 100%-sukseskoers van ’n taak af weg te stap nie.
Hoe hanteer jy daardie emosies wanneer jy nie 100% suksesvol was nie? Jou emosies kan jou soms in die wiele ry, veral as jy dit verkeerd hanteer. Dit wys dalk soos ’n oop boek in jou manier van optree.
Wat vir my werk om die emosie van die taak te skei, is om te besef dat jy die taak pas gekry het en juis nou besig is om te leer hoe om hierdie taak te doen.
Maak deeglike notas sodat jy vir die volgende keer baie mooi kan sien wat in die verlede gedoen was sodat jy nie onnodige vrae konstant aan ander vra nie.
Besluit vooraf dat jy nie sal toelaat dat die taak jou gaan onderkry as jy dit nie die eerste keer regkry nie, maar dat jy dit eerder tree vir tree sal aanpak soos wanneer jy 'n olifant moet eet – happie vir happie. Moenie alles op een slag probeer doen nie.
Kry vir jou 'n ritme en hou by daardie ritme, om te verseker dat jy by al jou take uitkom. Moet ook nie bang wees om inisiatief te neem en nuwe dinge te probeer nie.
Pas die “Hoe om te doen?”-gedeeltes aan sodat dit vir jou werk en die taak beter daaruit sien aan die einde.
Dink ’n slag só daaraan, wanneer die einde van die maand se flop jou aand wil bederf. Die lesse geleer in die een maand, skep hoop vir die volgende maand. Dit kan net beter gaan as jy uit elke maand se lesse leer en daarop verbeter die volgende maand.
Beskou dit as ’n nuwe begin, soos ’n vars briesie in die koel oggendlug. Nuwe asem. Nuwe hoop.